ЗэгурыIуэныгъэм Iэ традзэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ зэIущIэ щхьэпэ щекIуэкIащ. Абы зэрызэдэлэжьэнумкIэ Iэ щытрадзащ КъБКъУ-мрэ «Снежный барс» хьэщIэщхэмрэ. ЕджапIэ нэхъыщхьэм и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, Iуэхум хэтащ КъБКъУ-м и ректор Алътуд Юрийрэ «Снежный барс» хьэщIэщ гупым я унафэщIхэм я советым и тхьэмадэ Циканов Мухьэмэдрэ.
ЗэгурыIуэныгъэм къызэрыщыгъэлъэгъуамкIэ, университетым и студентхэу хьэщIэщ Iуэхум хуеджэхэм IэщIагъэм и щэхухэм зыщагъэгъуэзэнущ «Снежный барс» хьэщIэщхэу Iуащхьэмахуэ лъапэрэ (КъБР) Домбейрэ (КъШР) щыIэхэм. Апхуэдэу еджэныр къэзыуха IэщIагъэлI ныбжьыщIэхэм ящыщхэм Iэмал яIэнущ а IуэхущIапIэхэм IэнатIэ щагъуэтыну.
Дэфтэрым Iэ щытрадза зэIущIэм кърихьэлIащ КъБКъУ-м и ИСРСиТ-м «ту-ризм», «хьэщIэщ Iуэху» унэтIыныгъэхэм щезыгъаджэхэмрэ студентхэмрэ. Абыхэми хьэщIэхэми захуигъазэу зэхуэсым къыщыпсэлъащ Алътудыр. Ар къытеувыIащ студентхэр зыхуеджэ IэщIагъэхэм ятеухуауэ Iэ зыщIадз зэгурыIуэныгъэм мыхьэнэшхуэ зэриIэм.
КъБКъУ-мрэ «Снежный барс» хьэщIэщхэмрэ дызэрызэдэлэжьэнум фIы куэд къытхуихьыну дыщогугъ, — жиIащ ректорым. — Къапщтэмэ, IэщIагъэлIхэр нэхъыфIу гъэхьэзырынымкIэ, иужькIэ ахэр лэжьыгъэкIэ къызэгъэпэщынымкIэ.
Циканов Мухьэмэд къыщыпсалъэм къызэрыхигъэщамкIэ, езыр зи пашэ хьэщIэщ гупым студенти 8 ирагъэблагъэ, практикэр щрахьэкIыну. ИужькIэ ахэр лэжьапIэ IэнатIэкIи къызэрагъэпэщыну я мурадщ.
ЗэIущIэм и кIэухыу Цикановым жэуап яритащ студентхэр зыгъэпIейтей упщIэ куэдым.
Къардэн Маритэ.
